કોઈ સવારે તમારા ખાતામાં એકસાથે સો કરોડ રૂપિયા જમા થઈ જાય તો? આવું કેમ બન્યું એની ગડ હજી મગજમાં ન બેઠી હોય ત્યાં દુબઈથી દાઉદભાઈનો ફોન આવે કે આમાંથી હું કહું એટલા રૂપિયા અમુક લોકોને આપતા જવાના છે નહીંતર તમારું ઢીંચક્યાઉં! આવું થયું ચંબુછાપ કંજૂસ પણ સીધાસાદા નોકરિયાત પૃથ્વી ખુરાના (ઝાયેદ ખાન) સાથે. કુંવારો પૃથ્વી પોતાના રખડેલ રૂમ-પાર્ટનર સૅમ (રણવિજય સિંહ) સાથે રહે છે અને બહુ થોડા સમયમાં જ પોતાની ચુલબુલી પ્રેમિકા મેઘા (ટીના દેસાઈ) સાથે લગ્ન પણ કરવાનો છે. ત્યાં જ આ ભાઈનો ફોન તેની લાઇફમાં પંક્ચર પાડી દે છે. આ ફોન શું કામ આવ્યો, એમાંથી તે કેવી રીતે બચશે અથવા તો બચશે કે નહીં એ બધા જ સવાલોના જવાબો તમારે તમારા હિસાબે ને જોખમે આ ફિલ્મમાંથી શોધવાના છે.